Агенцијата за заштита на правото на слободен пристап до информациите од јавен карактер, врз основа на член 109 став 5 од Законот за општата управна постапка („Службен весник на Република Македонија“ бр.124/15), а согласно член 27 и член 34 став 1 од Законот за слободен пристап до информации од јавен карактер („Службен весник на Република Северна Македонија“ бр.101/19) и Упатството за спроведување на Законот за слободен пристап до информации од јавен карактер („Службен весник на Република Северна Македонија“ бр.60/20), постапувајќи по Жалбата изјавена од Р.П. од Прилеп, против Решение на Агенција за катастар на недвижности, по предметот Барање за пристап до информации од јавен карактер, на ден 03.07.2025 година, го донесе следното:

**Р Е Ш Е Н И Е**

1. Жалбата изјавена од Р.П. од Прилеп, против Решение на Агенција за катастар на недвижности бр.0312-4662/2 од 17.04.2025 година, заведена во Агенцијата со бр. 08-193 на 18.06.2025, по предметот Барање за пристап до информации од јавен карактер, **СЕ ОДБИВА како неоснована**.
2. **СЕ ПОТВРДУВА** Решението на Имателот на информација бр. 0312-4662/4 од 03.06.2025 година**.**

**О Б Р А З Л О Ж Е Н И Е**

Р.П. од Прилеп, на 14.04.2024 година, поднела Барање за пристап до информации од јавен карактер до Агенција за катастар на недвижности , со кое побарала по е-маил да и се достави електронски запис од следните информации:

„Список на промени со кој е спроведено Решение за исправка на решение О.бр.786/2013 УДР.бр.83/2013 на Имотен лист бр.17282 за КО Прилеп, кое е спроведено во Одделението за катастар на недвижности-Прилеп затоа што постојат основи на сомнение дека истото е фалсификат, односно таков документ насловен како Решение за исправка на решение не постои во изворникот при Основен суд Битола (консултирајте прилог).“

Постапувајќи по ова Барање, Имателот на информации на 17.04.2025 година, донел Решение со кое го одбил барањето, при тоа наведувајќи: „ ...согласно член 6 став 1 од овој Закон е–личен податок...По спроведениот Тест за штетност, констатирано е дека не се работи за јавен интерес, а документите содржат и лични податоци...барателот на информација може да побара Увид во предмет...“.

Незадоволен од решението на Имателот на информацијата, Барателот на информацијата, во законски предвидениот рок, поднел Жалба заведена во Агенцијата со бр.08-193 на 12.05.2025 година. Во Жалбата наведува: „...Тврдењата на АКН дека одобрување на пристапот до бараните информации ќе се повреди законот за заштита на личните податоци се правно неиздржани...бараните информации се од јавен интерес...“

Агенцијата со електронски допис бр.08-193 од 12.05.2025 година ја препрати Жалбата до Имателот на информации. На ден 19.05.2025 година Имателот на информации одговори на дописот на Агенцијата со Доставување на целокупната документација и произнесување за поднесената жалба со нивен бр.0312-466/3 од 16.05.2025 година, заведен во Агенцијата со бр.08-193.

Агенцијата за заштита на правото на слободен пристап до информациите од јавен карактер, постапувајќи согласно одредбите од Законот за слободен пристап до информации од јавен карактер, ја разгледа Жалбата изјавена од Барателот на информацијата, истата **ЈА УВАЖИ и предметот го врати на повторно постапување пред првостепениот орган,** укажувајќи му притоа на Имателот на информации како треба да постапи согласно одредбите од Законот за слободен пристап до информации од јавен карактер.

Постапувајќи по Решението на Агенцијата, Имателот на информации до Агенцијата достави ново Решение со кое се уважува Барањето на Барателот на информации, бр.0312-4662/4 од 03.06.2025 година. Во Решението се наведува „...Агенцијата за катастар на недвижности e јавна книга и и информациите се јавни. Голем дел може да се најдат и на веб страницата...За користење и увид на податоците од ГКИС се плаќа надоместок, освен кога податоците се издаваат за сопствени потреби на јавните обвинителства, Државното правобранителство на Република Северна Македонија и министерствата, како и на други субјекти во случаи утврдени со закон...”

Незадоволен и од ова решение на Имателот на информацијата, Барателот на информацијата, во законски предвидениот рок на 18.06.2025 година повторно поднесе Жалба.

Агенцијата со електронски допис бр.08-193 од 25.06.2025 година ја препрати Жалбата до Имателот на информации и побара во рок од седум (7) дена да се произнесе по истата и до Агенцијата да ги достави сите списи во врска со предметот.

Имателот на информации на 01.07.2025 година достави електронски запис заведен во Агенцијата со бр.08-193. Во прилог ја достави целокупната документација (коресподенција) која ја поседуваат. Во произнесувањето по наводите од поднесената жалба меѓу другото истакнува „...барателот може да се запознае со документите: Секој граѓанин може да оствари увид во документите со барање за Увид во предмет, за кој се плаќа соодветен надоместок според Тарифникот за висината на надоместокот за користење на увид на податоците од Геодетско-катастарскиот информационен систем. При Увидот, исто така, може да се добијат анонимизирани копии од потребните документи...”

 Агенцијата за заштита на правото на слободен пристап до информациите од јавен карактер, согласно одредбите од Законот за слободен пристап до информации од јавен карактер, ја разгледа Жалбата изјавена од Барателот на информацијата сега жалител и останатите расположливи списи и истата **ја одби како неоснована**, **а Решението на Имателот на информации го потврди**, поради следното:

По разгледувањето на Жалбата и сите списи во врска со предметот, Агенцијата утврди дека, постапувајќи по предметното Барање за информации од јавен карактер, Имателот на информации не постапил правилно и во целост согласно Законот за слободен пристап до информации од јавен карактер, со тоа што донел Решение, со кое го уважил барањето на Барателот но фактички не му овозможил пристап до бараната информација, односно навел дека треба да поднесе Барање за увид во предметот и да уплати согласно Тарифникот за висината на надоместокот за користење и увид на податоците од геодетско-катастарскиот информационен систем, како и за издавање на овластување за изработка на картографски производи и за висината на надоместокот за издавање на согласност за ставање во употреба на картографскиот производ („Службен весник на РСМ” бр.241/22).

Што се одннесува на наводите на Барателот на информацијата наведени во жалбата „...поради постоење на основано сомневање дека документот е фалсификат...” Имателот на инфорациите во донесеното решение истакнува „..веќе имате доставено барање до Секторот за контрола и надзор на АКН, надлежно за претставки од граѓани, како и на електронската пошта:prijavikorupcija@katastar.gov.mk.По однос на ова веќе имате добиено соодветен одговор од страна на наведените...”

Во случајот не се работи за добивање на информација од јавен карактер, туку се работи за добивање на лични информации за конкретен предмет и истите подлежат на Законот за катастар на недвижности и Тарифникот за висината на надоместокот за користење и увид на податоците од геодетско-катастарскиот информационен систем.

Согласно погоре наведеното, Агенцијата му укажува на жалителот дека своите права и приватни (лични) интереси може и треба да ги остварува пред се согласно материјалните закони кои ја регулираат соодветната материја во предметите во кои тој се јавува како странка и правната заштита може да ја бара согласно тие закони.

Агенцијата на жалителот му укажува дека целта на Законот за слободен пристап до информации од јавен карактер и на Упатството за спроведување на Законот за слободен пристап до информации од јавен карактер е на физичките и правните лица да им се овозможи да го остварат правото на слободен пристап до информации од јавен карактер и обезбедат јавност и отвореност во работењето на органите, за начинот на користење и трошење на јавните пари, парите на граѓаните, да се овозможи учество на граѓаните во креирањето и водењето на јавните политики и слично.

Поради погоре наведеното, Агенцијата за заштита на правото за слободен пристап до информации од јавен карактер одлучи како во диспозитивот на ова Решение.

Ова Решение е конечно во управната постапка и против него нема место за жалба.

**ПРАВНА ПОУКА:** Против ова Решение странката може да поведе управен спор пред Управниот суд во рок од 30 дена.

 **Директор,**

 **Пламенка Бојчева**

Доставено до:

- архива на Агенцијата

- жалителот/барател на информацијата

- имател на информацијата